CELEX: 62014TN0580
Language: et
Date: 2014-08-04 00:00:00
Title: Kohtuasi T-580/14: 4. augustil 2014 esitatud hagi – Aduanas y Servicios Fornesa versus komisjon

15.9.2014   
            
            
               ET
            
            
               Euroopa Liidu Teataja
            
            
               C 315/70
            
         4. augustil 2014 esitatud hagi – Aduanas y Servicios Fornesa versus komisjon
   (Kohtuasi T-580/14)
   2014/C 315/115
   Kohtumenetluse keel: hispaania
   
      Pooled
   
   
      Hageja: Aduanas y Servicios Fornesa, SL (Lleida, Hispaania) (esindaja: advokaat I. Toda Jiménez)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada vaidlustatud otsus;
            
         
               —
            
            
               tuvastada, et hagejal on õigus selle tollimaksu vähendamisele, mida temalt nõutakse Dependencia Regional de Aduanas e Impuestos Especiales de la delegación Especial de Cataluña 27. juuni 2011. aasta maksuteates Tarifa Exterior Comunidad’i näol 2006., 2007. ja 2008. aasta eest summas 2 4 53  003,38 eurot ja
            
         
               —
            
            
               mõista kohtukulud välja kostjalt.
            
         
      Väited ja peamised argumendid
   
   Hageja palub tühistada komisjoni 15. aprilli 2014. aasta otsuse, mis tehti seoses juhtumiga REM 02/2012 ja millega keelduti vähendamast tollimaksu, mida hagejalt nõutakse seoses sellise „lõhna-, maitse- või värvilisandiga suhkrusiirupi” impordiga, mille kohta alguses deklareeriti, et see oli töödeldud Andorras, ja millega seoses hageja toimis tolliagendina importija kaudse esindaja rollis.
   Hagi põhjenduseks esitab hageja kaks väidet.
   
               1.
            
            
               Esimene väide, et on rikutud tolliseadustiku artiklit 239, sest komisjon hindas vääralt erilise olukorra esinemist ning jättis andmata hinnangu otsuse seisukohast olulistele asjaoludele.
               
                           —
                        
                        
                           Hageja väidab sellega seoses, et tolliagendil ei ole mingit seost imporditud toote valmistamise protsessiga, mis oli peamiseks aluseks tollimaksu nõudmisel; et importija toimimisviis oli keerukas ning tolliagendile teadmata; et Hispaania tolliamet ei teavitanud teda oma kahtlustest seoses importija käitumisega ning ei kohaldanud mingeid ennetusmeetmeid; et Andorra ametiasutused ratifitseerisid kaks korda impordi kohta EUR-1 sertifikaadid ja et ka Hispaania tolliameti esimeste analüüside kohaselt oli tegemist toodetega, mille puhul tuleb kohaldada sooduskorda.
                        
                     
         
               2.
            
            
               Teine väide, et on rikutud ühenduse tolliseadustiku artiklit 239, sest ei esine „pettust” ega „ilmset hooletust”, mis välistaks taotletud maksu vähendamise.
               
                           —
                        
                        
                           Hageja väidab sellega seoses, et komisjon piirdub sellega, et loetleb rea võimalikke toiminguid, mida tolliagent võib olla teinud ja mille alusel tal oleks võinud tekkida kahtlusi selles, et import toimus nõuetekohaselt. Sellele vaatamata ei saa eelnevast mingil juhul tuletada tolliagendi poolset „pettust” ega „ilmset hooletust”, mistõttu ei ole takistatud tollimaksu vähendada.
                        
                     
                           —
                        
                        
                           Hageja rõhutab samuti seda, et tolliagent toimis kogu aeg heas usus ja nõuetekohase hoolsusega.